**๑๒. เทวทตฺต วตฺถุ ๑๒๔**

“อิธ ตปฺปติ เปจฺจ ตปฺปตีติ อิมํ ธมฺมเทสนํ สตฺถา เชตวเน วิหรนฺโต เทวทตฺตํ อารพฺภ กเถสิ ฯ

เทวทตฺตสฺส วตฺถุํ ปพฺพชิตกาลโต ปฏฺฐาย ยาว ปฐวิปฺปเวสนา เทวทตฺตํ อารพฺภ ภาสิตานิ สพฺพานิ ชาตกานิ วิตฺถาเรตฺวา กถิตํ ฯ อยํ ปเนตฺถ สงฺเขโป:

สตฺถริ, อนุปิยํ นาม มลฺลานํ นิคโม, ตํ นิสฺสาย อนุปิยมฺพวเน วิหรนฺเตเยว, ตถาคตสฺส ลกฺขณปฏิคฺคหณทิวเสเยว อสีติสหสฺเสหิ ญาติกุเลหิ “ราชา วา โหตุ พุทฺโธ วา, ขตฺติยปริวาโร วิจริสฺสตีติ อสีติสหสฺสปุตฺตา ปฏิญฺญาตา ฯ เตสุ เยภุยฺเยน ปพฺพชิเตสุ, “ภทฺทิยราชานํ อนุรุทฺธํ อานนฺทํ ภคุํ กิมฺพิลํ เทวทตฺตนฺติ อิเม ฉ สกฺเก อปพฺพชนฺเต ทิสฺวา “มยํ อตฺตโน ปุตฺเต ปพฺพาเชม, อิเม ฉ สกฺกา น ญาตกา มญฺเญ; ตสฺมา น ปพฺพชนฺตีติ กถํ สมุฏฺฐาเปสุํ ฯ อถ มหานาโม สกฺโก อนุรุทฺธํ อุปสงฺกมิตฺวา “ตาต อมฺหากํ กุลา ปพฺพชิโต นตฺถิ, ตฺวํ วา ปพฺพช, อหํ วา ปพฺพชิสฺสามีติ อาห ฯ โส ปน สุขุมาโล โหติ สมฺปนฺนโภโค, “นตฺถีติ วจนมฺปิ เตน น สุตปุพฺพํ ฯ เอกทิวสํ หิ เตสุ ฉสุ ขตฺติเยสุ คุฬกีฬาย กีฬนฺเตสุ, อนุรุทฺโธ ปูเวน ปราชิโต ปูวตฺถาย ปหิณิ ฯ อถสฺส มาตา ปูเว สชฺเชตฺวา ปหิณิ ฯ เต ขาทิตฺวา ปุน กีฬึสุ ฯ ปุนปฺปุนํ ตสฺเสว ปราชโย โหติ ฯ มาตา ปนสฺส ปหิเต ปหิเต ติกฺขตฺตุํ ปูเว ปหิณิตฺวา จตุตฺถวาเร

๑๒. เทวทตฺต วตฺถุ ๑๒๕

“ปูวา นตฺถีติ ปหิณิ ฯ โส “นตฺถีติ วจนสฺส อสฺสุตปุพฺพตฺตา “เอสาเปกา ปูววิกติ ภวิสฺสตีติ มญฺญมาโน “นตฺถิปูวเมว อาหรถาติ เปเสสิ ฯ มาตา ปนสฺส, “นตฺถิปูวํ กิร อยฺเย เทถาติ วุตฺเต, “มม ปุตฺเตน ‘นตฺถีติ ปทํ น สุตปุพฺพํ, อิมินา ปน อุปาเยน เอตมตฺถํ ชานาเปสฺสามีติ ตุจฺฉํ สุวณฺณปาตึ อญฺญาย สุวณฺณปาติยา ปฏิกุชฺชิตฺวา เปเสสิ ฯ นครปริคฺคาหิกา เทวตา จินฺเตสุํ “อนุรุทฺธสกฺเกน อนฺนภารกาเล อตฺตโน ภาคภตฺตํ อุปริฏฺฐปจฺเจกพุทฺธสฺส ทตฺวา ‘นตฺถีติ เม วจนสฺส สวนํ มา โหตุ, โภชนุปฺปตฺติฏฺฐานชานนํ มา โหตูติ ปตฺถนา กตา, สจายํ ตุจฺฉปาตึ ปสฺสิสฺสติ; เทวสมาคมํ ปวิสิตุํ น ลภิสฺสาม, สีสมฺปิ โน สตฺตธา ผเลยฺยาติ ฯ อถ นํ ปาตึ ทิพฺพปูเวหิ ปุณฺณํ อกํสุ ฯ ตสฺสา คุฬมณฺฑเล ฐเปตฺวา อุคฺฆาฏิตมตฺตาย ปูวคนฺโธ สกลนครํ ฉาเทตฺวา ฐิโต ฯ ปูวขณฺฑํ มุเข ฐปิตมตฺตเมว สตฺตรสหรณีสหสฺสานิ อนุผริ ฯ โส จินฺเตสิ “นาหํ มาตุ ปิโย, เอตฺตกํ เม กาลํ อิมํ นตฺถิปูวนฺนาม น ปจิ, อิโต ปฏฺฐาย อญฺญํ ปูวํ น ขาทิสฺสามีติ เคหํ คนฺตฺวา มาตรํ ปุจฺฉิ “อมฺม ตุมฺหากํ อหํ ปิโย, อปฺปิโยติ ฯ “ตาต เอกกฺขิโน อกฺขิ วิย หทยํ วิย จ อติปิโย เมติ “อถ กสฺมา เอตฺตกํ กาลํ มยฺหํ นตฺถิปูวํ น ปจิตฺถ อมฺมาติ ฯ สา จุลฺลุปฏฺฐากํ ปุจฺฉิ “อตฺถิ กิญฺจิ ปาติยํ ตาตาติ ฯ “ปริปุณฺณา อยฺเย ปาตี ปูเวหิ, เอวรูปา ปูวา นาม เม น ทิฏฺฐปุพฺพาติ ฯ สา จินฺเตสิ “มยฺหํ ปุตฺโต ปุญฺญวา กตาภินีหาโร ภวิสฺสติ,

๑๒. เทวทตฺต วตฺถุ ๑๒๔

เทวตาหิ ปาตึ ปูเรตฺวา ปหิตา ภวิสฺสนฺตีติ ฯ อถ นํ ปุตฺโต “อมฺม อิโต ปฏฺฐายาหํ อญฺญํ ปูวนฺนาม น ขาทิสฺสามิ, นตฺถิปูวเมว ปเจยฺยาสีติ ฯ สาปิสฺส ตโต ปฏฺฐาย, “ปูวํ ขาทิตุกาโมมฺหีติ วุตฺเต, ตุจฺฉปาติเมว อญฺญาย ปาติยา ปฏิกุชฺชิตฺวา เปเสสิ ฯ ยาว อคารมชฺเฌ วสิ, ตาวสฺส เทวตา ทิพฺพปูเว ปหิณึสุ ฯ โส เอตฺตกํปิ อชานนฺโต ปพฺพชฺชนฺนาม กึ ชานิสฺสติ, ตสฺมา “กา เอสา ปพฺพชฺชา นามาติ ภาตรํ ปุจฺฉิตฺวา, “โอหาริตเกสมสฺสุนา กาสายนิวตฺเถน กฏฺฐตฺถเร วา วิทลมญฺจเก วา นิปชฺชิตฺวา ปิณฺฑาย จรนฺเตน วิหริตพฺพํ, เอสา ปพฺพชฺชา นามาติ วุตฺเต, “ภาติก อหํ สุขุมาโล, นาหํ สกฺขิสฺสามิ ปพฺพชิตุนฺติ อาห ฯ “เตนหิ ตาต กมฺมนฺตํ อุคฺคเหตฺวา ฆราวาสํ วส, น หิ สกฺกา อมฺเหสุ เอเกน อปพฺพชิตุนฺติ อาห ฯ อถ นํ “โก เอโส กมฺมนฺโต นามาติ ปุจฺฉิ ฯ ภตฺตุฏฺฐานฏฺฐานํปิ อชานนฺโต กุลปุตฺโต กมฺมนฺตํ นาม กึ ชานิสฺสติ ฯ เอกทิวสํ หิ ติณฺณํ ขตฺติยานํ กถา อุทปาทิ “ภตฺตํ นาม กุหึ อุฏฺฐหตีติ ฯ กิมฺพิโล อาห “โกฏฺเฐ อุฏฺฐหตีติ ฯ อถ นํ ภทฺทิโย “ตฺวํ ภตฺตสฺส อุฏฺฐานฏฺฐานํ น ชานาสิ, ภตฺตนฺนาม อุกฺขลิยํ อุฏฺฐหตีติ อาห ฯ อนุรุทฺโธ “ตุมฺเห เทฺวปิ น ชานาถ, ภตฺตนฺนาม รตนมกุลาย สุวณฺณปาติยํ อุฏฺฐหตีติ อาห ฯ เตสุ กิร เอกทิวสํ กิมฺพิลโล โกฏฺฐโต วีหี โอตาริยมาเน ทิสฺวา “เอเต โกฏฺฐเกเยว ชาตาติ สญฺญี อโหสิ, ภทฺทิโยปิ เอกทิวสํ อุกฺขลิโต ภตฺตํ วฑฺฒิยมานํ ทิสฺวา “อุกฺขลิยญฺเญว

๑๒. เทวทตฺต วตฺถุ ๑๒๗

อุปฺปนฺนนฺติ สญฺญี อโหสิ ฯ อนุรุทฺเธน ปน เนว วีหี โกฏฺเฏนฺตา น ภตฺตํ ปเจนฺตา วา วฑฺเฒนฺตา วา ทิฏฺฐปุพฺพา, วฑฺเฒตฺวา ปน ปุรโต ฐปิตเมว ปสฺสติ ฯ โส “ภุญฺชิตุกามกาเล ภตฺตํ ปาติยํ อุฏฺฐหตีติ สญฺญมกาสิ ฯ เอวํ ตโยปิ เต ภตฺตุฏฺฐานฏฺฐานํปิ น ชานนฺติ ฯ เตนายํ “โก เอส กมฺมนฺโต นามาติ ปุจฺฉิตฺวา “ปฐมํ เขตฺตํ กสาเปตพฺพนฺติอาทิกํ สํวจฺฉเร สํวจฺฉเร กตฺตพฺพํ กิจฺจํ สุตฺวา “กทา กมฺมนฺตานํ อนฺโต ปญฺญายิสฺสติ, กทา มยํ อปฺโปสฺสุกฺกา โภเค ภุญฺชิสฺสามาติ วตฺวา, กมฺมนฺตานํ อปริยนฺตตาย อกฺขาตาย, “เตนหิ ตฺวญฺเญว ฆราวาสํ วส, น มยฺหํ เอเตน อตฺโถติ วตฺวา มาตรํ อุปสงฺกมิตฺวา “อนุชานาหิ มํ อมฺม, อหํ ปพฺพชิสฺสามีติ วตฺวา, ตาย ติกฺขตฺตุํ ปฏิกฺขิปิตฺวา “สเจ เต สหายโก ภทฺทิยราชา ปพฺพชิสฺสติ, เตน สทฺธึ ปพฺพชาหีติ วุตฺเต, ตํ อุปสงฺกมิตฺวา “มม โข สมฺม ปพฺพชฺชา ตว ปฏิพทฺธาติ วตฺวา ตํ นานปฺปกาเรหิ สญฺญาเปตฺวา สตฺตเม ทิวเส อตฺตนา สทฺธึ ปพฺพชตฺถาย ปฏิญฺญํ คณฺหิ ฯ ตโต “ภทฺทิโย สกฺยราชา อนุรุทฺโธ อานนฺโท ภคุ กิมฺพิโล เทวทตฺโต จาติ อิเม ฉ ขตฺติยา อุปาลิกปฺปกสตฺตมา, เทวา วิย ทิพฺพสมฺปตฺตึ สตฺตาหํ มหาสมฺปตฺตึ อนุภวิตฺวา อุยฺยานํ คจฺฉนฺตา วิย จตุรงฺคินิยา เสนาย นิกฺขมิตฺวา ปรวิสยํ ปตฺวา ราชาณาย สพฺพเสนํ นิวตฺตาเปตฺวา ปรวิสยํ โอกฺกมึสุ ฯ ตตฺถ ฉ ขตฺติยา อตฺตโน อาภรณานิ โอมุญฺจิตฺวา ภณฺฑิกํ กตฺวา “หนฺท ภเณ อุปาลิ

๑๒. เทวทตฺต วตฺถุ ๑๒๘

นิวตฺตสฺสุ, อลํ เต เอตฺตกํ ชีวิกายาติ ตฺสส อทํสุ ฯ โส เตสํ ปาทมูเล ปวตฺติตฺวา ปริเทวิตฺวา เตสํ อาณํ อติกฺกมิตุํ อสกฺโกนฺโต อุฏฺฐาย ตํ คเหตฺวา นิวตฺติ ฯ เตสํ ทฺวิธา ชาตกาเล วนํ โรทนปฺปตฺตํ วิย ปฐวี กมฺปนาการปฺปตฺตา วิย อโหสิ ฯ อุปาลิกปฺปโกปิ โถกํ คนฺตฺวา นิวตฺติตฺวา เอวํ จินฺเตสิ “จณฺฑา โข สากิยา ‘อิมินา กุมารา นิปาติตาติ ฆาเตยฺยุํปิ มํ, อิเม หิ นาม สกฺยกุมารา เอวรูปํ สมฺปตฺตึ ปหาย อิมานิ อนคฺฆานิ อาภรณานิ เขฬปิณฺฑํ วิย ฉฑฺเฑตฺวา ปพฺพชิสฺสนฺติ, กิมงฺคํ ปนาหนฺติ จินฺเตตฺวา ภณฺฑิกํ โอมุญฺจิตฺวา ตานิ อาภรณานิ รุกฺเข ลคฺคิตฺวา “อตฺถิกา คณฺหนฺตูติ วตฺวา เตสํ สนฺติกํ คนฺตฺวา เตหิ “กสฺมา นิวตฺโตสีติ ปุฏฺโฐ ตมตฺถํ อาโรเจสิ ฯ อถ นํ เต อาทาย สตฺถุ สนฺติกํ คนฺตฺวา ภควนฺตํ วนฺทิตฺวา “มยํ ภนฺเต สากิยา นาม มานนิสฺสิตา, อยํ อมฺหากํ ทีฆรตฺตํ ปริจารโก, อิมํ ปฐมตรํ ปพฺพาเชถ, มยมสฺส อภิวาทนาทีนิ กริสฺสาม, เอวํ โน มาโน นิมฺมาทยิสฺสตีติ วตฺวา ตํ ปฐมตรํ ปพฺพาเชตฺวา ปจฺฉา สยํ ปพฺพชึสุ ฯ เตสุ อายสฺมา ภทฺทิโย เตเนว อนฺตรวสฺเสน เตวิชฺโช อโหสิ ฯ อายสฺมา อนุรุทฺโธ ทิพฺพจกฺขุโก หุตฺวา ปจฺฉา มหาปริสวิตกฺกสุตฺตํ สุตฺวา อรหตฺตํ ปาปุณิ ฯ อายสฺมา อานนฺโท โสตาปตฺติผเล ปติฏฺฐหิ ฯ ภคุตฺเถโร จ กิมฺพิลตฺเถโร จ อปรภาเค วิปสฺสนํ วฑฺเฒตฺวา อรหตฺตํ ปาปุณึสุ ฯ เทวตฺโต โปถุชฺชนิกํ อิทฺธึ ปตฺโต ฯ

๑๒. เทวทตฺต วตฺถุ ๑๒๙

อปรภาเค สตฺถริ โกสมฺพิยํ วิหรนฺเต, สสาวกสงฺฆสฺส ตถาคตสฺส มหนฺโต ลาภสกฺกาโร นิพฺพตฺติ ฯ ตตฺถ วตฺถเภสชฺชาทิ- หตฺถา มนุสฺสา วิหารํ ปวิสิตฺวา “กุหึ สตฺถา, กุหึ สารีปุตฺตตฺเถโร, กุหึ มหาโมคฺคลฺลานตฺเถโร, กุหึ มหากสฺสปตฺเถโร, กุหึ ภทฺทิยตฺเถโร, กุหึ อนุรุทฺธตฺเถโร, กุหึ อานนฺทตฺเถโร, กุหึ ภคุตฺเถโร, กุหึ กิมฺพิลตฺเถโรติ อสีติมหาสาวกานํ นิสินฺนฏฺฐานํ โอโลเกนฺตา วิจรนฺติ ฯ เทวทตฺตตฺเถโร กุหึ นิสินฺโน วา ฐิโต วาติ ปุจฺฉนฺโต นาม นตฺถิ ฯ โส จินฺเตสิ “อหํ เอเตหิ สทฺธึเยว ปพฺพชิโต, เอเตปิ ขตฺติยปพฺพชิตา, อหํปิ ขตฺติยปพฺพชิโต; ลาภสกฺการหตฺถา มนุสฺสา เอเต ปริเยสนฺติ, มม นามํ คเหตาปิ นตฺถิ, เกน นุ โข สทฺธึ เอกโต หุตฺวา กํ ปสาเทตฺวา มม ลาภสกฺการํ นิพฺพตฺเตยฺยนฺติ ฯ อถสฺส เอตทโหสิ “อยํ ราชา พิมฺพิสาโร ปฐมทสฺสเนเนว เอกาทสนหุเตหิ สทฺธึ โสตาปตฺติผเล ปติฏฺฐิโต, น สกฺกา เอเตน สทฺธึ เอกโต ภวิตุํ, โกสลรญฺญาปิ สทฺธึ น สกฺกา เอกโต ภวิตุํ, อยํ โข ปน รญฺโญ ปุตฺโต อชาตสตฺตุกุมาโร กสฺสจิ คุณโทสํ น ชานาติ, เอเตน สทฺธึ เอกโต ภวิสฺสามีติ ฯ โส โกสมฺพิโต ราชคหํ คนฺตฺวา กุมารกวณฺณํ อภินิมฺมินิตฺวา จตฺตาโร อาสีวิเส จตูสุ หตฺถปาเทสุ เอกํ คีวาย พนฺธิตฺวา เอกํ สีเส จุมฺพฏกํ กตฺวา เอกํ เอกํสํ กริตฺวา อิมาย อหิเมขลาย อากาสโต โอรุยฺห อชาตสตฺตุสฺส อุจฺฉงฺเค นิสีทิตฺวา, เตน ภีเตน “โกสิ ตฺวนฺติ วุตฺเต, อหํ เทวทตฺโตติ วตฺวา ตสฺส

๑๒. เทวทตฺต วตฺถุ ๑๓๐

ภยวิโนทนตฺถํ ตํ อตฺตภาวํ ปฏิสํหริตฺวา สงฺฆาฏิปตฺตจีวรธโร ปุรโต ฐตฺวา ตํ ปสาเทตฺวา ลาภสกฺการํ นิพฺพตฺเตสิ ฯ โส ลาภสกฺการาภิภูโต “อหํ ภิกฺขุสงฺฆํ ปริหริสฺสามีติ ปาปกํ จิตฺตํ อุปฺปาเทตฺวา สห จิตฺตุปฺปาเทน อิทฺธิโต ปริหายิตฺวา สตฺถารํ เวฬุวนวิหาเร สราชิกาย ปริสาย ธมฺมํ เทเสนฺตํ วนฺทิตฺวา อุฏฺฐายาสนา อญฺชลิมฺปคฺคยฺห “ภควา ภนฺเต เอตรหิ ชิณฺโณ วุฑฺโฒ มหลฺลโก, อปฺโปสฺสุกฺโก ทิฏฺฐธมฺมสุขวิหารํ อนุยุญฺชตุ; อหํ ภิกฺขุสงฺฆํ ปริหริสฺสามิ, นิยฺยาเทถ เม ภิกฺขุสงฺฆนฺติ วตฺวา สตฺถารา เขฬาสิกวาเทน อปสาเทตฺวา ปฏิกฺขิตฺโต, อนตฺตมโน อิมํ ปฐมํ ตถาคเต อาฆาตํ พนฺธิตฺวา อปกฺกมิ ฯ อถสฺส ภควา ราชคเห ปกาสนียกมฺมํ กาเรสิ ฯ โส “ปริจฺจตฺโตทานิ อหํ สมเณน โคตเมน, อิทานิสฺส อนตฺถํ กริสฺสามีติ อชาตสตฺตุํ อุปสงฺกมิตฺวา “ปุพฺเพ โข กุมาร มนุสฺสา ทีฆายุกา, เอตรหิ อปฺปายุกา, ฐานํ โข ปเนตํ วิชฺชติ, ยํ ตฺวํ กุมาโรว สมาโน กาลํ กเรยฺยาสิ, เตนหิ ตฺวํ กุมาร ปิตรํ หนฺตฺวา ราชา โหหิ, อหํ ภควนฺตํ หนฺตฺวา พุทฺโธ ภวิสฺสามีติ วตฺวา, ตสฺมึ รชฺเช ปติฏฺฐิเต, ตถาคตสฺส วธาย ปุริเส ปโยเชตฺวา, เตสุ โสตาปตฺติผลํ ปตฺวา นิวตฺเตสุ, สยํ คิชฺฌกูฏํ อภิรุหิตฺวา “อหเมว สมณํ โคตมํ ชีวิตา โวโรเปสฺสามีติ สีลํ ปวิชฺฌิตฺวา รุหิรุปฺปาทกมฺมํ กตฺวา อิมินาปิ อุปาเยน มาเรตุํ อสกฺโกนฺโต ปุน นาฬาคิรึ วิสฺสชฺชาเปสิ ฯ ตสฺมึ อาคจฺฉนฺเต, อานนฺทตฺเถโร อตฺตโน ชีวิตํ สตฺถุ

๑๒. เทวทตฺต วตฺถุ ๑๓๑

ปริจฺจชิตฺวา ปุรโต อฏฺฐาสิ ฯ สตฺถา นาคํ ทเมตฺวา นครา นิกฺขมิตฺวา วิหารํ อาคนฺตฺวา อเนกสหสฺเสหิ อุปาสเกหิ อภิหฏํ มหาทานํ ปริภุญฺชิตฺวา, ตสฺมึ ทิวเส สนฺนิปติตานํ อฏฺฐารสโกฏิสงฺขาตานํ ราชคหวาสีนํ อนุปุพฺพีกถํ กเถสิ ฯ จตุราสีติยา ปาณสหสฺสานํ ธมฺมาภิสมโย ชาโต ฯ “อโห มหาคุโณ อายสฺมา อานนฺโท; ตถารูเป นาม หตฺถินาเค อาคจฺฉนฺเต, อตฺตโน ชีวิตํ ปริจฺจชิตฺวา สตฺถุ ปุรโต อฏฺฐาสีติ เถรสฺส คุณกถํ สุตฺวา “น ภิกฺขเว อิทาเนว, ปุพฺเพเปส มมตฺถาย ชีวิตํ ปริจฺจชิเยวาติ วตฺวา ภิกฺขูหิ ยาจิโต จุลฺลหํสมหาสํสกกฺกฏกชาตกานิ กเถสิ ฯ

 เทวทตฺตสฺสาปิ กมฺมํ เนว ตถา รญฺโญ มาราปิตตฺตา, น วธกานํ ปโยชิตตฺตา, น สิลาย ปวิทฺธตฺตา, ปากฏํ อโหสิ; ยถา นาฬาคิริหตฺถิโน วิสฺสชฺชิตตฺตา, ตทา หิ มหาชโน “ราชาปิ เทวทตฺเตเนว มาราปิโต, วธกาปิ ปโยชิตา, สิลาปิ ปวิทฺธา; อิทานิ ปน เตน นาฬาคิริ วิสฺสชฺชาปิโต, เอวรูปํ นาม ปาปํ คเหตฺวา ราชา วิจรตีติ โกลาหลมกาสิ ฯ ราชา มหาชนสฺส กถํ สุตฺวา ปญฺจ ถาลิปากสตานิ หราเปตฺวา น ปุน ตสฺสุปฏฺฐานํ อคมาสิ ฯ นาคราปิสฺส กุลํ อุปคตสฺส ภิกฺขามตฺตมฺปิ นาทํสุ ฯ โส ปริหีนลาภสกฺกาโร โกหญฺเญน ชีวิตุกาโม สตฺถารํ อปุสงฺกมิตฺวา

๑๒. เทวทตฺต วตฺถุ ๑๓๒

ปญฺจ วตฺถูนิ ยาจิตฺวา ภควตา “อลํ เทวทตฺต, โย อิจฺฉติ, อารญฺญโก โหตูติ ปฏิกฺขิตฺโต, “กสฺสาวุโส วจนํ โสภณํ: กึ ตถาคตสฺส อุทาหุ มม ? อหํ หิ อุกฺกฏฺฐวเสน เอวํ วทามิ ‘สาธุ ภนฺเต ภิกฺขู ยาวชีวํ อรญฺญิกา อสฺสุ, ปิณฺฑปาติกา, ปํสุกูลิกา, รุกฺขมูลิกา, มจฺฉมํสํ น ขาเทยฺยุนฺติ, โย ทุกฺขา มุจฺจิตุกาโม, โส มยา สทฺธึ อาคจฺฉตูติ วตฺวา ปกฺกามิ ฯ ตสฺส วจนํ สุตฺวา เอกจฺเจ นวปพฺพชิตา มนฺทพุทฺธิโน “กลฺยาณํ เทวทตฺโต อาห, เอเตน สทฺธึ วิจริสฺสามาติ เตน สทฺธึ เอกโต ว อเหสุํ ฯ อิติ โส ปญฺจสเตหิ ภิกฺขูหิ สทฺธึ เตหิ ปญฺจหิ วตฺถูหิ ลูขปฺปสนฺนํ ชนํ สญฺญาเปนฺโต กุเลสุ วิญฺญาเปตฺวา ภุญฺชนฺโต สงฺฆเภทาย ปรกฺกมิ ฯ โส ภควตา “สจฺจํ กิร ตฺวํ เทวทตฺต สงฺฆเภทาย ปรกฺกมสิ จกฺกเภทายาติ ปุฏฺโฐ “สจฺจํ ภควาติ วตฺวา “ครุโก โข เทวทตฺต สงฺฆเภโทติอาทีหิ โอวทิโตปิ สตฺถุ วจนํ อนาทยิตฺวา ปกฺกนฺโต, อายสฺมนฺตํ อานนฺทํ ราชคเห ปิณฺฑาย จรนฺตํ ทิสฺวา “อชฺชตคฺเคทานาหํ อาวุโส อานนฺท อญฺญเตฺรว ภควตา อญฺญตฺร ภิกฺขุสงฺฆา อุโปสถํ กริสฺสามิ, สงฺฆกมฺมํ กริสฺสามีติ อาห ฯ เถโร ตมตฺถํ ภควโต อาโรเจสิ ฯ ตํ วิทิตฺวา สตฺถา อุปฺปนฺนธมฺมสํเวโค หุตฺวา “เทวทตฺโต สเทวกสฺส โลกสฺส อนตฺถนิสฺสิตํ อตฺตโน อวีจิมฺหิ ปจนกมฺมํ กโรตีติ ปริวิตกฺเกตฺวา

 **“สุกรานิ อสาธูนิ อตฺตโน อหิตานิ จ;**

**ยํ เว หิตญฺจ สาธุญฺจ ตํ เว ปรมทุกฺกรนฺติ**

๑๒. เทวทตฺต วตฺถุ ๑๓๓

อิมํ คาถํ วตฺวา ปุน อิมํ อุทานํ อุทาเนสิ

**“สุกรํ สาธุนา สาธุ, สาธุ ปาเปน ทุกฺกรํ;**

**ปาปํ ปาเปน สุกรํ, ปาปมริเยหิ ทุกฺกรนฺติ ฯ**

 อถโข เทวทตฺโต อุโปสถทิวเส อตฺตโน ปริสาย สทฺธึ เอกมนฺตํ นิสีทิตฺวา “ยสฺสิมานิ ปญฺจ วตฺถูนิ ขมนฺติ, โส สลากํ คณฺหตูติ วตฺวา, ปญฺจสเตหิ วชฺชีปุตฺตเกหิ นวเกหิ อปฺปกตญฺญูหิ สลากาย คหิตาย, สงฺฆํ ภินฺทิตฺวา เต ภิกฺขู อาทาย คยาสีสํ อคมาสิ ฯ ตสฺส ตตฺถ คตภาวํ สุตฺวา สตฺถา เตสํ ภิกฺขูนํ อานยตฺถาย เทฺว อคฺคสาวเก เปเสสิ ฯ เต ตตฺถ คนฺตฺวา อาเทสนาปาฏิหาริยานุสาสนิยา จ อิทฺธิปาฏิหาริยานุสาสนิยา จ อนุสาสนฺตา เต อมตํ ปาเยตฺวา อาทาย อากาเสนาคมึสุ ฯ โกกาลิโกปิ โข “อุฏฺเฐหิ อาวุโส เทวทตฺต, นีตา เต ภิกฺขู สารีปุตฺตโมคฺคลฺลาเนหิ, นนุ ตฺวํ มยา วุตฺโต ‘มา อาวุโส สารีปุตฺตโมคฺคลฺลาเนหิ วิสฺสาสิ; ปาปิจฺฉา สารีปุตฺตโมคฺคลฺลานา, ปาปิกานํ อิจฺฉานํ วสงฺคตาติ วตฺวา ชนฺนุเกน หทยมชฺเฌ ปหริ ฯ ตสฺส ตตฺเถว อุณฺหํ โลหิตํ มุขโต อุคฺคญฺฉิ ฯ

 อายสฺมนฺตํ ปน สารีปุตฺตํ ภิกฺขุสงฺฆปริวุตํ อากาเสนาคจฺฉนฺตํ ทิสฺวา ภิกฺขู อาหํสุ “ภนฺเต อายสฺมา สารีปุตฺโต คมนกาเล อตฺตทุติโย ว คโต, อิทานิ มหาปริวาโร อาคจฺฉนฺโต โสภตีติ ฯ สตฺถา “น ภิกฺขเว อิทาเนว, ติรจฺฉานโยนิยํ นิพฺพตฺตกาเลปิ

๑๒. เทวทตฺต วตฺถุ ๑๓๔

มม ปุตฺโต มม สนฺติกํ อาคจฺฉนฺโต โสภติเยวาติ วตฺวา

 **“โหติ สีลวตํ อตฺโถ ปฏิสนฺถารวุตฺตินํ ฯ**

**ลกฺขณํ ปสฺส อายนฺตํ ญาติสงฺฆปุรกฺขิตํ,**

**อถ ปสฺสสิมํ กาลํ สุวิหีนํ ว ญาติภีติ**

อิทํ ชาตกํ กเถสิ ฯ ปุน ภิกฺขูหิ “ภนฺเต เทวทตฺโต กิร เทฺว อคฺคสาวเก อุโภสุ ปสฺเสสุ นิสีทาเปตฺวา ‘พุทฺธลีฬฺหาย ธมฺมํ เทเสสฺสามีติ ตุมฺหากํ อนุกิริยํ กรีติ วุตฺเต, “น ภิกฺขเว อิทาเนว; ปุพฺเพเปส มม อนุกิริยํ กาตุํ วายมิ, น ปน สกฺขีติ วตฺวา

**“อปิ วีรก ปสฺเสสิ สกุณํ มญฺชุภาณกํ**

**มยุรคีวสงฺกาสํ ปตึ มยฺหํ สวิฏฺฐกํ ?**

**อุทกถลจรสฺส ปกฺขิโน**

**นิจฺจํ อามกมจฺฉโภชิโน**

**ตสฺสานุกรํ สวิฏฺฐโก**

**เสวาเลหิ ปลิคุณฺฐิโต มโตติ**

นทีจรกากชาตกํ กเถตฺวา, อปเรสุปิ ทิวเสสุ ตถารูปิเมว กถํ อารพฺภ

**“อจาริ วตายํ วิตุทํ วนานิ**

**กฏฺฐงฺครุกฺเขสุ อสารเกสุ,**

๑๒. เทวทตฺต วตฺถุ ๑๓๕

**อถาสทา ขทิรํ ชาตสารํ,**

**ยตฺถาภิทา ครุโฬ อุตฺตมงฺคนฺติ จ**

**ลสี จ เต นิปฺผลิตา, มตฺถโก จ วิทาลิโต,**

**สพฺพา เต ผาสุกา ภคฺคา, ทานิ สมฺม วิโรจสีติ จ**

เอวมาทีนิ ชาตกานิ กเถสิ ฯ ปุน “อกตญฺญู เทวทตฺโตติ กถํ อารพฺภ

**“อกรมฺหา ว เต กิจฺจํ, ยํ พลํ อหุวมฺห เส;**

**มิคราช นโม ตฺยตฺถุ; อปิ กิญฺจิ ลภามฺห เส ฯ**

**มม โลหิตภกฺขสฺส นิจฺจํ ลุทฺทานิ กุพฺพโต**

**ทนฺตนฺตรคโต สนฺโต ตํ พหุํ, ยํปิ ชีวสีติ**

อาทีนิ ชาตกานิ กเถสิ ฯ ปุน วธาย ปริสกฺกนมสฺส อารพฺภ

**“ญาตเมตํ กุรุงฺคสฺส ยํ ตฺวํ เสปณฺณิ เสยฺยสิ;**

**อญฺญํ เสปณฺณึ คจฺฉามิ, น เม เต รุจฺจเต ผลนฺติ**

อาทีนิ ชาตกานิ กเถสิ ฯ ปุน “อุภโต ปริหีโน เทวทตฺโต ลาภสกฺการโต จ สามญฺญโต จาติ กถาสุ ปวตฺตมานาสุ, “น ภิกฺขเว อิทาเนว, ปุพฺเพปิ ปริหีโนเยวาติ วตฺวา

๑๒. เทวทตฺต วตฺถุ ๑๓๖

**“อกฺขี ภินฺนา, ปโฏ นฏฺโฐ, สขีเคเห จ ภณฺฑนํ,**

**อุภโต ปทุฏฺฐกมฺมนฺตา อุทกมฺหิ ถลมฺหิ จาติ**

อาทีนิ ชาตกานิ กเถสิ ฯ เอวํ ราชคเห วิหรนฺโต เทวทตฺตํ อารพฺภ พหูนิ ชาตกานิ กเถตฺวา, ราชคหโต สาวตฺถึ คนฺตฺวา เชตวนมหาวิหาเร วาสํ กปฺเปสิ ฯ

เทวทตฺโตปิ โข นว มาเส คิลาโน, ปจฺฉิเม กาเล สตฺถารํ ทฏฺฐุกาโม หุตฺวา อตฺตโน สาวเก “อหํ สตฺถารํ ทฏฺฐุกาโม, ตํ เม ทสฺเสถาติ วตฺวา, เตหิ “ตฺวํ สมตฺถกาเล สตฺถารา สทฺธึ เวรี หุตฺวา อจริ, น มยํ ตํ ตตฺถ เนสฺสามาติ วุตฺเต, “มา มํ นาเสถ, มยา สตฺถริ อาฆาโต กโต, สตฺถุ ปน มยิ เกสคฺคมตฺโตปิ อาฆาโต นตฺถีติ ฯ โส หิ ภควา

**วธเก เทวทตฺตมฺหิ โจเร องฺคุลิมาลเก**

**ธนปาเล ราหุเล จ สพฺพตฺถ สมมานโสติ**

“ทสฺเสถ เม ภควนฺตนฺติ ปุนปฺปุนํ ยาจิ ฯ อถ นํ เต มญฺจเกนาทาย นิกฺขมึสุ ฯ ตสฺสาคมนํ สุตฺวา ภิกฺขู สตฺถุ อาโรเจสุํ “ภนฺเต เทวทตฺโต กิร ตุมฺหากํ ทสฺสนตฺถาย อาคจฺฉตีติ ฯ “น ภิกฺขเว โส เตนตฺตภาเวน มํ ปสฺสิตุํ ลภิสฺสตีติ ฯ ภิกฺขู กิร ปญฺจนฺนํ วตฺถูนํ อายาจิตกาลโต ปฏฺฐาย ปุน พุทฺเธ ทฏฺฐุํ น ลภนฺติ, อยํ ธมฺมตา ฯ “อสุกฏฺฐานญฺจ อสุกฏฺฐานญฺจ อาคโต ภนฺเตติ อาหํสุ ฯ “ยํ อิจฺฉติ, ตํ กโรตุ; น โส มํ ปสฺสิตุํ ลภิสฺสตีติ ฯ “ภนฺเต

๑๒. เทวทตฺต วตฺถุ ๑๓๗

อิโต โยชนมตฺตํ อาคโต, อฑฺฒโยชนํ, คาวุตํ, โปกฺขรณีสมีปํ อาคโต ภนฺเตติ ฯ “สเจปิ อนฺโตเชตวนํ ปวิสติ, เนว มํ ปสฺสิตุํ ลภิสฺสตีติ ฯ เทวทตฺตํ คเหตฺวา อาคตา เชตวนโปกฺขรณีตีเร มญฺจํ โอตาเรตฺวา โปกฺขรณิยํ นหายิตุํ โอตรึสุ ฯ เทวทตฺโตปิ โข มญฺจโต อุฏฺฐาย อุโภ ปาเท ภูมิยํ ฐเปตฺวา นิสีทิ ฯ เต ปฐวึ ปวิสึสุ ฯ โส อนุกฺกเมน ยาว โคปฺผกา ยาว ชนฺนุกา ยาว กฏิโต ยาว ถนโต ยาว คีวโต ปวิสิตฺวา หนุกฏฺฐิกสฺส ภูมิยํ ปติฏฺฐิตกาเล คาถมาห

**“อิเมหิ อฏฺฐีหิ ตมคฺคปุคฺคลํ**

**เทวาติเทวํ นรทมฺมสารถึ**

**สมนฺตจกฺขุํ สตปุญฺญลกฺขณํ**

**ปาเณหิ พุทฺธํ สรณํ คโตสฺมีติ ฯ**

อิทํ กิร ฐานํ ทิสฺวา ตถาคโต เทวทตฺตํ ปพฺพาเชสิ ฯ สเจ หิ โส น ปพฺพชิสฺส; คิหี หุตฺวา กมฺมํ ภาริยํ อกริสฺส, อายตึ ภวสฺส ปจฺจยํ กาตุํ นาสกฺขิสฺส; ปพฺพชิตฺวา จ ปน, กิญฺจาปิ กมฺมํ ภาริยํ กริสฺสติ, อายตึ ภวสฺส ปจฺจยํ กาตุํ สกฺขิสฺสตีติ นํ สตฺถา ปพฺพาเชสิ ฯ โส หิ อิโต สตสหสฺสกปฺปมตฺถเก อฏฺฐิสฺสโร นาม ปจฺเจกพุทฺโธ ภวิสฺสติ ฯ โส ปฐวึ ปวิสิตฺวา อวีจิมฺหิ นิพฺพตฺติ ฯ นิจฺจเล พุทฺเธ อปรทฺธภาเวน ปน นิจฺจโล ว หุตฺวา ปจฺจติ ฯ ติโยชนสติเก อนฺโตอวีจิมฺหิ โยชนสตุพฺเพธเมวสฺส สรีรํ นิพฺพตฺติ, สีสํ ยาว กณฺณสกฺขลิโต อุปริ อยกปลฺลํ ปาวิสิ, ปาทา

๑๒. เทวทตฺต วตฺถุ ๑๓๘

ยาว โคปฺผกา เหฏฺฐา อยปฐวึ ปวิฏฺฐา, มหาตาลกฺขนฺธปริมาณํ อยสูลํ ปจฺฉิมภิตฺติโต นิกฺขมิตฺวา ปิฏฺฐิมชฺฌํ ภินฺทิตฺวา อุเรน นิกฺขมิตฺวา ปุรตฺถิมภิตฺตึ ปาวิสิ, อปรํ ทกฺขิณภิตฺติโต นิกฺขมิตฺวา ทกฺขิณปสฺสํ ภินฺทิตฺวา วามปสฺเสน นิกฺขมิตฺวา อุตฺตรภิตฺตึ ปาวิสิ, อปรํ อุปริ กปลฺลโต นิกฺขมิตฺวา มตฺถกํ ภินฺทิตฺวา อโธภาเคน นิกฺขมิตฺวา อยปฐวึ ปาวิสิ ฯ เอวํ โส ตตฺถ นิจฺจโล หุตฺวา ปจฺจติ ฯ

ภิกฺขู “เอตฺตกํ ฐานํ คนฺตฺวา เทวทตฺโต สตฺถารํ ทฏฺฐุํ อลภิตฺวา ว ปฐวึ ปวิฏฺโฐติ กถํ สมุฏฺฐาเปสุํ ฯ สตฺถา “น ภิกฺขเว เทวทตฺโต อิทาเนว มยิ อปรชฺฌิตฺวา ปฐวึ ปาวิสิ, ปุพฺเพปิ ปวิฏฺโฐเยวาติ วตฺวา, หตฺถิราชกาเล มคฺคมุฬฺหํ ปุริสํ สมสฺสาเสตฺวา อตฺตโน ปิฏฺฐึ อาโรเปตฺวา เขมนฺตํ ปาปิตสฺส เตน ปุน ติกฺขตฺตุํ อาคนฺตฺวา ‘อคฺคฏฺฐาเน มชฺฌิมฏฺฐาเน มูเลติ เอวํ ทนฺเต ฉินฺทิตฺวา ตติยวาเร มหาปุริสสฺส จกฺขุปถํ อติกฺกมนฺตสฺส ตสฺส ปฐวึ ปวิฏฺฐภาวํ ทีเปตุํ

**“อกตญฺญุสฺส โปสสฺส นิจฺจํ วิวรทสฺสิโน**

**สพฺพญเจ ปฐวึ ทชฺชา เนว นํ อภิราธเยติ**

อิมํ ชาตกํ กเถตฺวา, ปุนปิ ตเถว กถาย สมุฏฺฐิตาย, ขนฺติวาทิภูเต อตฺตนิ อปรชฺฌิตฺวา กลาพุราชภูตสฺส ตสฺส ปฐวึ ปวิฏฺฐภาวํ ทีเปตุํ ขนฺติวาทิชาตกํ, จุลฺลธมฺมปาลภูเต อตฺตนิ อปรชฺฌิตฺวา

๑๒. เทวทตฺต วตฺถุ ๑๓๙

มหาปตาปราชภูตสฺส ตสฺส ปฐวึ ปวิฏฺฐภาวํ ทีเปตุํ จุลฺลธมฺม- ปาลชาตกญฺจ กเถสิ ฯ

ปฐวึ ปวิฏฺเฐ ปน เทวตฺเต, มหาชโน หฏฺฐตุฏฺโฐ ธชปตากกทลิโย อุสฺสาเปตฺวา ปุณฺณฆเฏ ฐเปตฺวา “ลาภา วต โนติ มหนฺตํ ฉณํ อนุโภติ ฯ ตมตฺถํ ภควโต อาโรเจสุํ ฯ ภควา “น ภิกฺขเว อิทาเนว เทวทตฺเต มเต มหาชโน ตุสฺสติ, ปุพฺเพปิ ตุสฺสิเยวาติ วตฺวา, สพฺพชนสฺส อปฺปิเย จณฺเฑ ผรุเส พาราณสิยํ ปิงฺคลราเช นาม มเต มหาชนสฺส ตุฏฺฐภาวํ ทีเปตุํ

**“สพฺโพ ชโน หึสิโต ปิงฺคเลน,**

**ตสฺมึ มเต, ปจฺจยํ เวทยนฺติ,**

**ปิโย นุ เต อาสิ อกณฺหเนตฺโต ฯ**

**กสฺมา ตุวํ โรทสิ ทฺวารปาล ?**

**น เม ปิโย อาสิ อกณฺหเนตฺโต,**

**ภายามิ ปจฺจาคมนาย ตสฺส,**

**อิโต คโต หึเสยฺย มจฺจุราชํ,**

**โส หึสิโต อาเนยฺย นํ ปุน อิธาติ**

อิมํ ปิงฺคลชาตกํ กเถสิ ฯ

ภิกฺขู สตฺถารํ ปุจฺฉึสุ “อิทานิ ภนฺเต เทวทตฺโต กุหึ นิพฺพตฺโตติ ฯ “อวีจิมหานิรเย ภิกฺขเวติ ฯ “ภนฺเต อิธ ตปฺปนฺโต

๑๒. เทวทตฺต วตฺถุ ๑๔๐

วิจริตฺวา ปุน คนฺตฺวา ตปฺปนฏฺฐาเนเยว นิพฺพตฺโตติ ฯ “อาม ภิกฺขเว, ปพฺพชิตา วา โหนฺตุ คหฏฺฐา วา ปมาทวิหาริโน อุภยตฺถ ตปฺปนฺติเยวาติ วตฺวา อิมํ คาถมาห

**“อิธ ตปฺปติ, เปจฺจ ตปฺปติ,**

**ปาปการี อุภยตฺถ ตปฺปติ;**

**‘ปาปํ เม กตนฺติ ตปฺปติ,**

**ภิยฺโย ตปฺปติ ทุคฺคตึ คโตติ ฯ**

ตตฺถ “**อิธ ตปฺปตี**ติ: อิธ กมฺมตปฺปเนน โทมนสฺสมตฺเตน ตปฺปติ ฯ **เปจฺจา**ติ: ปรโลเก ปน วิปากตปฺปเนน อติทารุเณน อปายทุกฺเขน ตปฺปติ ฯ **ปาปการี**ติ: นานปฺปการสฺส ปาปสฺส กตฺตา ฯ **อุภยตฺถา**ติ: อิมินา วุตฺตปฺปกาเรน ตปฺปเนน อุภยตฺถ ตปฺปติ นาม ฯ **ปาปํ เม**ติ: โส หิ กมฺมตปฺปเนน ตปฺปนฺโต “ปาปํ เม กตนฺติ ตปฺปติ, ตํ อปฺปมตฺตกํ ตปฺปนํ; วิปากตปฺปเนน ปน ตปฺปนฺโต ภิยฺโย ตปฺปติ ทุคฺคตึ คโต, อติผรุเสน ตปฺปเนน อติวิย ตปฺปตีติ ฯ

คาถาปริโยสาเน พหู โสตาปนฺนาทโย อเหสุํ ฯ เทสนา มหาชนสฺส สาตฺถิกา ชาตาติ ฯ

เทวทตฺต วตฺถุ ฯ

\*\*\*\*\*\*\*\*\*\*\*